Nog 'n borgtog-aansoek van Jub Jub misluk | Maroela Media
"Ek is oortuig dat die landdros sy pligte reg uitgeoefen het en reg beslis het. Die aansoek om borgtog toe te staan word van die hand gewys," het regter Natvarlal Ranchod gesê.
Maarohanye het die hof gevra om op borgtog vrygelaat te word hangende die uitkoms van sy aansoek om appèl teen sy skuldigbevinding aan moord en sy gevolglike vonnis. Maarohanye was nie in die hof vir die aansoek nie.
Donderdag se uitspraak volg op 'n vorige onsuksesvolle borgtog-aansoek in die Protea-landdroshof in September.
Phindi Louw, 'n woordvoerder van die Nasionale Vervolgingsgesag (NVG), het na die uitspraak gesê die staat is tevrede met die uitslag en is voorbereid vir die eersdaagse appèlaansoek.
Maarohanye en sy medebeskuldigde, Themba Tshabalala, is in Desember verlede jaar tot 20 jaar tronkstraf gevonnis vir moord en vier jaar tronkstraf vir poging tot moord. Maarohanye en Tshabalala het op 8 Maart, 2010 in 'n groep skoolkinders in Protea-Noord vasgery terwyl hulle onder die invloed van dwelms resies gejaag en vier skoolseuns se dood veroorsaak het.